André Gomes

André Filipe Tavares Gomes (s. 30. heinäkuuta 1993 Porto) on portugalilainen jalkapalloilija, pelipaikaltaan keskikenttäpelaaja. Hän edustaa Ranskan Ligue 1:ssä pelaavaa Lilleä.André Gomes Soccerway-sivustolla  

 Seurajoukkueura 
Gomes pelasi Dragon Forcen, FC Porton, Boavistan ja SL Benfican juniorijoukkueissa. Hän aloitti ammattilaisuransa Benficassa syksyllä 2012. Ensimmäisen Primeira Ligan ottelunsa hän pelasi Gil Vicenteä vastaan lokakuussa 2012. Hän teki ottelussa myös ensimmäisen pääsarjamaalinsa. Mestarien liigassa hän debytoi saman vuoden marraskuussa Moskovan Spartakia vastaan. Yhteensä hän pelasi Benficassa neljä Mestarien liigan ottelua. Hän pelasi kausilla 2012–2014 kaikkiaan 14 Primeira Ligan ottelua, joissa teki kaksi maalia. Hän pelasi myös Benfican kakkosjoukkueessa. 

Gomes voitti kaudella 2013–2014 Primeira Ligan, Portugalin cupin ja liigacupin mestaruudet. Eurooppa-liigassa Benfica sijoittui toiseksi sekä kaudella 2012–2013 että 2013–2014. Ensimmäisellä kaudella Gomes pelasi kolmessa ottelussa, ei kuitenkaan finaalissa. Kaudella 2013–2014 hän pelasi seitsemän ottelua, myös finaalin Sevillaa vastaan.

Gomes pelasi kauden 2014–2015 lainalla Primera Divisiónin Valenciassa. Hän pelasi 33 Espanjan pääsarjaottelua, joissa teki neljä maalia. Mestarien liigassa hän pelasi neljä ottelua. Seuraavana kesänä hän siirtyi Valenciaan 20 miljoonan euron siirtosummalla. Hän pelasi kaudella 2015–2016 kaikkiaan 30 Espanjan pääsarjaottelua, joissa teki kaksi maalia. Eurooppa-liigassa pelaamissaan kolmessa ottelussa hän onnistui maalinteossa kerran.

Gomes siirtyi kesällä 2016 Barcelonaan 35 miljoonan euron siirtosummalla. Hän pelasi avauskaudellaan 30 liigaottelua, joissa teki kolme maalia. Hän voitti syksyllä 2016 Espanjan supercupin ja keväällä 2017 Espanjan cupin. Kaudella 2017–2018 hän pelasi 16 liigaottelua ja voitti Espanjan liigamestaruuden sekä toistamiseen Espanjan cupin. Hän pelasi Barcelonassa 17 Mestarien liigan ottelua.

Kauden 2018–2019 Gomes pelasi lainalla englantilaisseura Evertonissa, joka kesällä 2019 osti hänet itselleen. Marraskuussa 2019 liigaottelussa Tottenhamia vastaan Gomesin nilkka murtui vastustajan tekemän taklauksen seurauksena ja hän joutui leikkaukseen ja pitkälle sairauslomalle. Kaudella 2022–2023 hän pelasi Lillessä lainalla 26 Ligue 1:n ottelua ja teki kolme maalia. Gomes pelasi Evertonissa yhteensä 100 valioliigaottelua ja teki niissä kaksi maalia: ensimmäisen 2. helmikuuta 2019 Wolverhampton Wanderersia vastaan ja toisen 23. joulukuuta 2023 Tottenham Hotspuria vastaan. Gomesin sopimus Evertonin kanssa päättyi kesään 2024, eikä sitä uusittu.

Syyskuussa 2024 Gomes allekirjoitti kaksivuotisen sopimuksen ranskalaisseura Lillen kanssa, jota hän oli jo aiemmin edustanut lainalla kaudella 2022–2023. Gomes teki ensimmäisen maalinsa Lillen sopimuspelaajana 4. helmikuuta 2025 Ranskan cupin ottelussa USL Dunkerquea vastaan. Mestarien liigassa hän pelasi kaudella 2024–2025 kummassakin neljännesvälieräottelussa Borussia Dortmundia vastaan, mutta ei pelannut muissa Mestarien liigan otteluissa.

 Maajoukkueura 
Gomes pelasi Portugalin kaikissa juniorimaajoukkueissa 17–21-vuotiaiden ikäluokissa. Hän pelasi alle 19-vuotiaiden EM-kilpailuissa 2012 ja alle 20-vuotiaiden MM-kilpailuissa 2013. A-maajoukkueeseen hänet valittiin ensimmäisen kerran ystävyysotteluun Ecuadoria vastaan helmikuussa 2013. Hän ei kuitenkaan päässyt pelaamaan. Ensimmäisen maaottelunsa hän pelasi EM-karsintaottelussa Albaniaa vastaan syyskuussa 2014.

Gomes pelasi EM-kilpailuissa 2016 Portugalin avauskokoonpanossa neljässä ensimmäisessä ottelussa. muttei pelannut yhtään ottelua loppuun saakka. Puolivälierässä hän ei pelannut pienen vamman vuoksi. Välieräottelussa Walesia vastaan hän pelasi viimeiset 16 minuuttia. Loppuottelussa hän ei päässyt kentälle Portugalin voittaessa Euroopan-mestaruuden.

Gomes on pelannut kaikkiaan 29 A-maaottelua, joista viimeisimmän maaliskuussa 2018. Maajoukkueeseen hänet on valittu viimeksi syyskuussa 2020.

 Lähteet 

Luokka:Portugalilaiset jalkapalloilijat
Luokka:Jalkapallon Euroopan-mestarit
Luokka:Vuonna 1993 syntyneet
Luokka:Elävät henkilöt